kardosdrur/scandi-wiki huggingface dataset:
Absolut flertal

Absolut flertal indebærer, at ét politisk parti alene har mere end halvdelen af mandaterne i en parlamentarisk forsamling – f.eks. hvis partiet har 16 ud af 31 pladser. I det tilfælde kan partiet regere alene uden at danne en koalition med et eller flere andre partier. 

I Danmark er det ikke siden valget i 1903 lykkedes et enkelt parti at få flertallet i den demokratisk valgte forsamling, Folketinget, og efter indførelsen af forholdstalsvalg med grundlovene i 1915 og 1920 er mulighederne herfor blevet begrænset. Det nærmeste man har været på et absolut flertal var da Socialdemokratiet ved valget i 1935 fik 46,4 % af de afgivne stemmer.

Herhjemme er absolut flertal således kun et fænomen, man ser i kommunerne, hvor særligt kommunerne på den københavnske vestegn ofte har absolut socialdemokratisk flertal, mens Venstre har absolut flertal i flere syd-, midt- og vestjyske kommunalbestyrelser. De Konservative havde i mange år absolut flertal i Frederiksberg Kommune, senest ved kommunalvalget 2005. I perioden 1997-2003 havde Farums daværende borgmester Peter Brixtoftes parti Venstre 11 ud af 19 pladser i byrådet og havde således absolut flertal.

I Storbritannien har det Konservative Parti absolut flertal i parlamentet siden valget i 2019, hvilket er almindeligt i lande som Storbritannien og USA med flertalsvalg i enkeltmandskredse.

Kommunalbestyrelser med absolut flertal 

I de følgende kommuner fik ét parti absolut flertal ved kommunalvalget 2021, og har derfor flertal i kommunalbestyrelsen i perioden 1. januar 2022 til 31. december 2025. Rævekager, partiskift, og andre ting der kan påvirke et absolut flertal, er ikke reflekteret her.

Konservative
 Gentofte Kommune - 12 ud af 19 pladser.
 Høje-Taastrup Kommune - 11 ud af 21 pladser.
 Lyngby-Taarbæk Kommune - 11 ud af 21 pladser.
 Vallensbæk Kommune - 9 ud af 15 pladser.

Socialdemokratiet
 Ballerup Kommune - 13 ud af 25 pladser.
 Brøndby Kommune - 11 ud af 19 pladser.
 Frederikshavn Kommune - 18 ud af 29 pladser.
 Halsnæs Kommune - 11 ud af 21 pladser.
 Holbæk Kommune - 19 ud af 31 pladser.

Venstre
 Herning Kommune - 17 ud af 31 pladser.
 Lemvig Kommune - 11 ud af 21 pladser.
 Morsø Kommune - 11 ud af 21 pladser.
 Nyborg Kommune - 14 ud af 25 pladser.

Kilder

Politik
Afstemningslære
Salling (stormagasinkæde)

Salling, officielt F. Salling Stormagasin A/S, er navnet på to stormagasiner i Aarhus og Aalborg, på hhv. 22.000 og 17.500 kvm.. Selskabet ejes af Salling Group, der ejes af Salling-gruppen. Salling i Aarhus har årligt seks mio. kunder.

Historie 

Ferdinand Salling åbnede 6. september 1906 en manufakturhandel på Søndergade i Aarhus, der mest handlede med sengetøj og andre hvidevarer. Butikken blev udvidet ni år efter og igen flere gange i de følgende årtier. Salling flyttede over gaden og købte flere ejendomme, så han i 1948 kunne åbne Salling Stormagasin. I det følgende år blev tre udvidelser føjet til, og selskabet blev omdannet til aktieselskabet F. Salling Stormagasin A/S.

22. juni 1953 døde Ferdinand Salling 73 år gammel. Arvtageren blev den 34-årige søn, Herman Salling, der i 1954 og i 1967 udvidede stormagasinet yderligere. I 1960 åbnede Herman Salling endvidere Føtex via datterselskabet Jydsk Supermarked.

I 1964 åbnedes Salling Stormagasin i Aalborg. Salling indgik et partnerskab med A.P. Møller og stiftede Dansk Supermarked, der i dag udover Salling og Føtex omfatter Bilka, Netto og A-Z og. Planer om et stormagasin i Odense blev ikke til noget. Salling i Aarhus blev senest udvidet i 2005, og i Aalborg gik udvidelsen og moderniseringen i gang i 2011, den forventes afsluttet i uge 42 2012. Udvidelsen omfatter 2500 kvm på den øverste etage, og 106 nye parkeringspladser i P-Huset. Hele huset bliver moderniseret. I sommeren 2013 åbner kaffekæden Starbucks i både Aalborg og Aarhus.

Salling Stormagasin A/S har hovedkvarter i Søndergade og E-commercedelen og support styres ligeledes fra Århusafdelingen.

12. jan 2017 fik de to stormagasiner nye permanente lysfacader. I Aarhus har facaden fået én kilometer permanente LED-lys. Facaden på Salling Aalborg har mere end 500 meter LED-lys. Der kan køre abstrakte mønstre, animationer og simple videoer på facaden.

Den 25. August 2017 blev Salling Århus udvidet med to ekstra etager på toppen med det nye Salling Rooftop på 2.000 kvadratmeter som er en bypark og kulturelt byrum med scene til små open air-koncerter, julemarked, skiftende udstillinger, grønne haver, chill out-zoner og café med panoramaudsigt over by og bugt, og en udsigtsrampe ud over Strøget i 27 meters højde. Projektet er designet og blev projektledet af Rambølls arkitekter.

Salling Aarhus består efter udvidelsen af 22.000 kvadratmeter fordelt på 8 etager fra etage 0 (Kælderen med Salling Super) til etage 6 med cafe på toppen.

Referencer

Eksterne henvisninger 

 Salling Stormagasiner A/S

Stormagasinkæder i Danmark
Etableret i 1906
Virksomheder i Aarhus
Salling Group
Virksomheder i Aalborg
Netbutikker i Danmark
Steffen Kretz

Steffen Kretz (født 17. maj 1962) er en dansk journalist, kendt for sit mangeårige virke for DR.

Karriere 
Kretz blev uddannet på Danmarks Journalisthøjskole i 1988 efter praktik på Berlingske Tidende. Samme år blev han ansat på Ekstra Bladet og var korrespondent i New York for avisen fra 1991-1993. 

Steffen Kretz blev ansat i DR i 1993 som reporter på TV-Avisen. I 1995 var han tilknyttet DR Dokumentar og producerede programmet Nyhedspesten, der var en kritisk gennemgang af de internationale mediers overfladiske dækning af et sygdomsudbrud i Indien, der endte som en verdensomspændende sundhedskrise.

Fra 1996-2004 var Steffen Kretz vært og redaktør på DR's journalistiske flagskib Søndagsmagasinet, fra 1997 i samarbejde med Morten Løkkegaard. I samme periode var Kretz vært på TV-Avisens daglige nyhedsudsendelser og ofte ankermand på større aktuelle produktioner og fladeudsendelser, når DR sendte "breaking news".

I perioden fra 1998-2005 styrede Steffen Kretz DR's politiske Krydsilds-programmer, der blev sendt op til folketings- og EU-valg. Heri blev de politiske partiers ledere udspurgt, og programmets tone var skarp og researchen velunderbygget. Ved folketingsvalget i 2007 havde programmet ændret navn til "Mød Partierne" stadig med Steffen Kretz som udspørger.

Han blev i januar 2006 udstationeret i Mellemøsten som DR's korrespondent. Siden har han rapporteret til DR's TV- og radio-udsendelser om bl.a. Muhammed-krisen, krigen i Libanon og fra brændpunkter i regionen. 

Forinden havde Steffen Kretz produceret DR's internationale interviewserie, De Skrev Historie, der blev sendt på DR1 i efteråret 2005. Heri talte Kretz med ti verdensledere, der på hver sin måde havde skrevet historie med deres politiske beslutninger. Blandt de interviewede var Libyens leder, Muammar al-Gaddafi, USAs tidligere udenrigsminister Madeleine Albright, Sydafrikas tidligere præsident F.W. de Klerk og ærkebiskop Desmond Tutu, Ukraines præsident Viktor Jusjtjenko og Polens tidligere præsident Lech Walesa. Serien er ifølge DR solgt til udsendelse i en lang række lande verden over.

Kretz var i en længere periode redaktør og vært på DR-TV's populære udenrigsmagasin, Horisont. I 2008-09 var han DR's klimakorrespondent og rapporterede om resultaterne af den globale opvarmning fra mange steder i verden bl.a. Grønland, Mauretanien, Brasilien og USA. Fra 2010 har Kretz været både vært for TV Avisen og rejsende korrespondent i verdens brændpunkter.

Fra sommer 2017 er Kretz udnævnt til at være DR's korrespondent i Washington, hvorfra han skal dække USA til tv, radio og dr.dk.

Steffen Kretz er forfatter til bogen Brændpunkter – reporter på kanten af verden udgivet af People's Press i november 2010.
Desuden er han en efterspurgt foredragsholder.

I 2019 blev han optaget i Kraks Blå Bog.

Privatliv 
Kretz har to børn fra et tidligere ægteskab. 

Han blev i 2008 gift med kollegaen Lillian Gjerulf Kretz.

Han har en søn med Lilian Gjerulf Kretz, Alexander

Referencer
 

Journalister ved Berlingske
Journalister fra Danmark
Ansatte i DR
Personer i Kraks Blå Bog
Anslag

Anslag har flere betydninger:
Anslag (musik) – betyder at slå (en tone) an.
Anslag (plan) – en fjendtlig plan og evt. påfølgende handling.
Anslag (tekst) – et vilkårligt tegn, inklusive mellemrum.
Anslag (film) – introduktion og eller starten af en film.
Frijsenborg Efterskole

Frijsenborg Efterskole (før 2007: Frijsenborg Ungdomsskole) er beliggende i udkanten af Hammel. Skolen er grundlagt i 1949, og var indtil 1990 beliggende i Hammel by. I 1990 flyttede skolen ud til nybyggede lokaler på Finlandsvej, hvor skolen stadig ligger. Fra skoleårets start 2007 skiftede skolen navn fra "Frijsenborg Ungdomsskole" til "Frijsenborg Efterskole". Det gjorde man for ikke at blive forvekslet med de kommunale ungdomsskoler.

Skolen har plads til 100 elever, hvoraf de 25% er forbeholdt  elever med høretab. Således er skolen indrettet med særlig henblik på hørehæmmede elever med teleslynge i alle lokaler. Senere er der installeret FM-udstyr til de af de hørehæmmede der bruger høreapparater med dette system.

Skolen underviser på 9. og 10. klassetrin, og har følgende linjefag:
 Idræt
 Musik
 Kunst
 Friluftsliv
 Medie 
 Foto
 Kokamok

Skolen er en af ledende skoler mht. undervisning i fagene verdensborgerskab og science. 

Skolen er udelukkende for ikke rygere.

Eksterne kilder/henvisninger 

 Frijsenborg Efterskole 
 Elevforeningen FUS 

Efterskoler
Hammel
Etableret i 1949
Castro

Castro kan henvise til flere personer:

 Castro, en by i Apulien, Italien
 Carlos Cruz de Castro, en spansk komponist, dirigent og pianist
 Fidel Castro, en cubansk kommunistisk revolutionær og Cubas premierminister
 Gonzalo Castro, en tysk fodboldspiller af spansk afstamning,
 Héctor Castro, en uruguayansk fodboldspiller
 Jason Castro, en pop-sanger og sangskriver fra USA
 José María Castro, en argentinsk komponist, dirigent og cellist
 Josué de Castro, en brasiliansk læge, geograf, forfatter og diplomat
 Juan de Castro, en italiensk kardinal i den Katolske kirke
 Juan José Castro, en argentinsk komponist, dirigent og professor
 Jussara Castro, en håndboldspiller fra Uruguay son spiller på Uruguays håndboldlandshold
 Lope Garcia de Castro, en spansk koloniadministrator
 Mateus dos Santos Castro, en brasiliansk fodboldspiller
 Raúl Castro, er lederen af Cubas Kommunistiske parti
 Raul Hector Castro, en amerikansk politiker og var guvernør i Arizona
 Ricardo Castro Herrera, en mexicansk komponist og pianist
 Xosé María Díaz Castro, en Galicisk digter, forfatter og oversætter

Se også 
 Julián Castro
Holger Danske (opera)

Holger Danske er en opera fra 1789 af F.L.Æ. Kunzen og Jens Baggesen. Det er den første opera der er skrevet i Danmark. Da operaen blev uropført, gav det anledning til en af de største fejder, Holgerfejden, nogensinde om den danske og den tyske identitet og om operaen, som genre.

Operaen indgår i Kulturkanonen.

Kilde og eksternt link 
 Holger Danske

Noter 

Kulturkanonen
Operaer på dansk
Adventskrans

Adventskransen er en juletradition og en krans, der kom til Danmark fra Tyskland omkring 1. verdenskrig.

Adventskransens fire lys symboliserer de fire adventssøndage inden jul, og man tænder et lys hver søndag. Første søndag i advent tændes et lys, anden søndag tændes både det første og et nyt og så fremdeles. Ofte samles familien om adventskransen og synger et par salmer og hygger sig. Vær velkommen, Herrens år, er en typisk adventssalme med fire vers. Visse steder i verden har traditionen været at der også var et større lys i midten, som man tændte juleaften.

I starten brugte man lilla bånd til adventskransen, da det er den liturgiske farve for adventstiden. I dag bruges alle farver, men typisk røde og hvide. Tidligere hang adventskransen i bånd i loftet, men nu står den lige så ofte på bordet. 

Den traditionelle grankrans er heller ikke fast tradition mere. Man kan købe mange forskellige adventsstager i dag, hvor der er plads til de fire lys.

Luciakronen, der kan minde om adventskransen, har almindeligvis 5-6 lys.

Kilder/referencer 

 Alt om Julen
 historie-online.dk: Adventskikke og adventskrans

Jul
Julepynt
Adventssalme

Adventssalme er en salme der omhandler Jesu komme. Adventssalmer bliver typisk sunget de sidste fire uger op til jul, i adventstiden.

Kendte adventssalmer er:

 Vær velkommen, Herrens år
 En rose så jeg skyde
 Gør døren høj
 Blomstre som en rosengård
 Det første lys er ordet

Musik
Julesange
Langerhanske øer

De Langerhanske øer er bugspytkirtlens endokrine væv, der er spredt som små øer i det exokrine væv, og er opkaldt efter den tyske medicinstuderende Paul Langerhans, som opdagede dem i 1869. De Langerhanske øer består af fire forskellige slags celler:
 beta-celler som producerer insulin (50-80%)
 alfa-celler som producerer glukagon (15-20%)
 delta-celler som producerer somatostatin (3-10%)
 PP celler som producerer pankreatisk polypeptid (1%)

Bugspytkirtel
Klaverkoncert nr. 21 i C-dur (Mozart)

Klaverkoncert nr. 21 i C-dur (K. 467) komponeret i 1785 og datere blot en måned efter den forrige klaverkoncert nr. 20 i d-mol, men til trods for den samme orkestrale instrumentopsætning, med indledende trompeter og slagværk, så har denne koncert en betydelig lettere og festligere fremtoning.

Brugen af trompeter i koncerten kan ses som bevis for at Mozart ikke hadede eller kunne udstå de heroiske trompeter, selv om han reagerede med at besvime første gang han hørte trompetspil. Komposition viser at han med årene lærte sig både at forstå og gøre brug af trompeterne for deres specielle kunnen.

Koncerten består af:

 I. Allegro maestoso
 II. Andante, som indeholder det berømte musik til filmen Elvira Madigan.
 III. Allegro vivace assai

Klaverkoncerter af Wolfgang Amadeus Mozart
Uhe

Uhe er en lille landsby i Sydjylland, 11 kilometer fra Give, og 8 kilometer fra lufthavns- og legoproduktionsbyen Billund. Den befinder sig i Vejle Kommune og hører til Region Syddanmark. Lidt syd for Uhe ligger den lille Uhe Hede.

Historie 
Uhe landsby bestod i 1682 af 7 gårde og 8 huse med jord. Det samlede dyrkede areal udgjorde 275,8 tønder land skyldsat til 17,05 tønder hartkorn. Dyrkningsformen var græsmarksbrug med tægter.

Omkring år 1900 blev landsbyen beskrevet således: "Uhe, ved Landevejen, med Skole og Kro".

Noter

Litteratur 
 Karl-Erik Frandsen: Vang og tægt. Studier over dyrkningssystemer og agrarstrukturer i Danmarks landsbyer 1682-83 (Bygd 1983), 
 Henrik Pedersen: De danske Landbrug fremstillet paa Grundlag af Forarbejderne til Christian V.s Matrikel 1688. Udgivet efter hans Død paa Bekostning af Carlsbergfondet (København MCMXXVIII; Reprotryk for Landbohistorisk Selskab, København 1975), 
 J.P. Trap: Kongeriget Danmark; 3. Udgave 5. Bind : Aarhus, Vejle, Ringkjøbing, Ribe og Færø Amter samt Supplement og Stedregister; København 1904

Lokaliteter i Vejle Kommune
Ellevang Kirke

Ellevang Kirke er en relativt ny kirke, beliggende i forstaden Vejlby i det nordlige Aarhus.

Historie 

Midt i 1960'erne var området blevet så stort, at der var brug for en ny kirke og i 1973 gav kirkeministeriet tilladelse til at bygge en ny kirke i Vejlby Sogn. Grundstenen blev lagt 21. september 1973 og nogle få munkesten var bragt med fra den 800 år gamle Vejlby Kirke. Kirkens navn blev valgt af beboerne i det nye sogn, og navnet Ellevang blev valgt, da der i middelalderen lå en vang ved navn Ellevangen på stedet.

Ellevang Kirke blev indviet i 1974 og fejrer hvert år fødselsdag 1. søndag i advent. Kirken har ikke nogen kirkegård tilknyttet, men deler kirkegården ved Vejlby Kirke med sidstnævnte.

Kirken, og en stor del af bygningerne omkring den, er tegnet af Friis og Moltke.

Præster 

Der er tre præster tilknyttet Ellevang Kirke: Søren Jensen, Pia Elisabeth Pedersen og Signe Nøhr Kragsnæs. Under Ellevang Sogn er der en komplet præsteliste.

Udsmykning 

Ellevang Kirke er udsmykket med jern og granit og er lavet af Erik Heide.

Prædikestol, døbefont og alter er hugget i rødt granit. Altertavlen er en krans, der hænger over alteret. Den består af 10 felter, 5 store og 5 små. De fem store viser billeder af Kristi lidelse . De fem små viser billeder af jord, hav og himmel.

Ellevang Kirkes fire messehagler er designet af Erik Heide og vævet af Hanne Vedel.

Orgel 

Orglet i Ellevang Kirke har 29 stemmer og 2 manualer og er bygget af Bruno Christensen og Sønner

Eksterne kilder og henvisninger 

 Ellevang Kirke  hos KortTilKirken.dk
 Ellevang Kirke  hos danmarkskirker.natmus.dk (Danmarks Kirker, Nationalmuseet)

Kirker i Aarhus
Kirker i Århus Amt
Kirker i Århus Stift
Egholm (Herritslev Sogn)

Egholm  var en landsby fra 1568, oprettet som hovedgård i 1734, og er nu en avlsgård under Aalholm. Gården ligger i Herritslev Sogn, Guldborgsund Kommune, Region Sjælland.

Tidligere tilhørsforhold: Musse Herred, Maribo Amt, Nysted Kommune.

Egholm er på 82,8 hektar

Ejere af Egholm 

 (1568-1725) Kronen
 (1725-1746) Emerentia Hansdatter von Levetzow gift von Raben
 (1746-1750) Christian Christiansen lensgreve von Raben
 (1750-1791) Otto Ludvig Christiansen lensgreve von Raben
 (1791-1838) Frederik Christian Ottosen lensgreve von Raben
 (1838-1875) Gregers Christian Frederiksen lensgreve von Raben
 (1875-1879) Julius Frederiksen lensgreve von Raben
 (1879-1889) Josias Frederiksen lensgreve von Raben-Levetzau
 (1889-1933) Frederik Christopher Otto Josiasen lensgreve von Raben-Levetzau
 (1933-1977) Johan Otto Valdemar Frederiksen baron von Raben-Levetzau
 (1977-1992) Johan Otto Valdemar Frederiksen baron von Raben-Levetzau / John Otto Johansen baron von Raben-Levetzau
 (1992-1995) John Otto Johansen baron von Raben-Levetzau
 (1995-2008) Stig Husted-Andersen
 (2008-) Stig Husted-Andersens dødsbo

Kilder 
J. P. Trap: Danmark 5.udgave, Kraks Landbrug

Herregårde i Guldborgsund Kommune
Herregårde i Maribo Amt
Meland

Meland er en tidligere kommune i Nordhordland i det daværende Hordaland nu Vestland fylke i Norge 

Meland kommune var en kyst- og økommune nord for Bergen. Nord for Meland ligger Radøy kommune. Mellem Meland og Radøy går Mangerfjorden og Radfjorden. Mod øst er Lindås kommune. Mod sydvest er Askøy kommune. Mellem Askøy og Meland går Herdlefjorden. 

Kommunecenteret Frekhaug ligger på den sydlige ende af øen Holsnøy. Øen Holsnøy udgør hovedparten af kommunen. Derudover er der Flatøy, Ypsøy og flere små øer. Nordhordlandsbroen fra Bergen kommune kommer i land på Flatøy. Europavej 39 går videre nordover gennem Lindås kommune. Meland kommune har navn efter gården Meland på Holsnøy. Her ligger også Meland kirke.

Kommunereformen 2020 
I forbindelse med kommunereformen er det vedtaget at  Radøy lægges sammen med Meland og Lindås. I et fælles kommunestyremøde for Meland, Lindås og Radøy 22. juni 2017 blev det vedtaget at den nye storkommune, som bliver en realitet fra 1. januar 2020, skal hedde Alver. Den nye kommunen vil få rundt  indbyggere og blive den 33. største målt i indbyggertal i Norge.

Kommune fra 1923 
Meland sogn var fra 1885 en del af Alversund prestegjeld og kommune. Meland blev selvstændig kommune i 1923. En del af Holsnøy og lidt av Askøy fik navnet Meland kommune. Ved kommuneændringer i 1964 overtog Meland Flatøy fra den tidligere Hamre kommune. Den tidligere Herdla kommunes områder på den nordlige del af Holsnøy blev også overtaget. Områderne på Askøy blev overført til Askøy kommune.

Kommunevåbnet 
Melands Kommunevåben var med rød grund, en sølvfarvet naverbor-spids som vender nedad. En naver er et træbor. Smedning af naverbor har lange traditioner i Meland.

Eksterne henvisninger 

 Meland på snl.no

Kommuner i det tidligere Hordaland fylke
 
Tidligere kommuner i Norge
Alver
Krimimessen

Krimimessen bliver afholdt i Horsens hvert år i slutningen af marts. 

Første Krimimesse var i 2001, hvor den blev afholdt på Horsens Ny Teater med ca. 200 gæster og fem nordiske forfattere. Siden 2007 har Krimimessen været afholt i det nedlagte Horsens Statsfængsel. I 2017 var der mere end 7.000 gæster og ca 130 forfattere og foredragsholdere. 

Krimimessen er et sted, hvor læserne kan møde forfatterne, og gennem årene er Krimimessen blevet et samlingspunkt for alle, der er interesserede i kriminallitteratur. 

På Krimimessen uddeler Det Danske Kriminalakademi Palle Rosenkrantz Prisen, Krimimessens Publikumspris bliver uddelt sammen med diverse diplomer, bl.a. for årets danske krimidebut. 

I forbindelse med Krimimessen blev der for første gang i 2006 afholdt et skrivekursus for at støtte vækstlaget, og i 2007 udkom Horsens-krimien "I skyggen af Horsens", der var skrevet af 10 amatører.

Krimimessen bliver arrangeret af Horsens Bibliotek i samarbejde med boghandlere og forlag.

I 2017 var Krimimessen en del af det officielle program for Århus Kulturby 2017.

Eksterne henvisninger 
Krimimessen
 

Litteratur fra Danmark
Kultur i Horsens
Messer
Bogmarkedet
Etableret i 2006
Æblerød

Æblerød er en fiktiv dansk kommune, som man en overgang kunne finde artikler om på den engelsksprogede og den portugisisksprogede Wikipedia.

Den 5. december 2006 bragte dagbladet Politiken en artikel om fænomenet Wikipedia, som anvendte eksemplet Æblerød til at illustrere problemet med troværdighed af oplysninger på internettet og til at vise, hvordan også usandfærdige oplysninger på nettet kan brede sig til andre sider, hvor de består, selvom originalsiden bliver rettet eller fjernet.

Æblerød opstod i januar 2004 som et eksperiment af den datalogistuderende Jens Roland og dennes tidligere gymnasiekammerat Mads Jønsson (hvis navn ikke fremgik da historien blev opsnappet og offentliggjort af Politiken i 2006), som ønskede at undersøge hvor langt man kunne gå med historien om en falsk kommune, midt i de dengang meget omdiskuterede kommunesammenlægninger, uden at vække mistanke. Projektet var tænkt som et socialt og mediekritisk eksperiment, men inden længe havde oplysningerne om den falske kommune spredt sig fra Wikipedia og ud på mere end 700 andre websider (ifølge Google, december 2006).

Efter nogle måneder blev eksperimentet afsløret af User:SFDan og User:Valentinian, som – efter nogen debat – fik fjernet den falske kommune fra både den engelsksprogede og den portugisisksprogede del af Wikipedia, hvortil den i mellemtiden var blevet kopieret ved en oversættelse.

Se også 
 Dag Esrum-Hellerup
 Jakob Maria Mierscheid

Referencer 

Wikipedia-humor
Street Beat

Street Beat var et dansk rockband, dannet i 1982 i København af keyboardspilleren og komponisten Henrik Carlsen og bassisten Bo Møller. De to første sangere var Cæcilie Norby og Nina Forsberg. Desuden var Kristian Skovgaard Lassen, trommer, Lasse Riege, guitar, Michael Andersen, tenor sax, og Rolf Vedel Petersen, percussion med tidligt i bandets besætning.

I 1984 skrev Street Beat kontrakt med det engelske pladeselskab Steinar Records, der bl.a. også udgav den islandske gruppe Mezzofortes plader. Street Beat nåede at udgive to singler: "In Love" og "Rap'n'Scratch".

I 1986 udgav de deres første album, Gaga Jungle Land, som dog ikke solgte stort. Bandet spillede på mange gymnasier landet over og optrådte ofte på 80'ernes kendte musiksteder: Montmartre i Nørregade, Musikcafe'n i Magstræde og i Aarhus i Vestergade 58. De spillede desuden på 5-Øren og andre store udendørsarrangementer i Fælledparken, Charlottenlund Fort og Gilleleje Festival.

Desuden optrådte de flere gange i dansk TV, bl.a. med en direkte livetransmitteret koncert fra Albertslund i den bedste sendetid fredag aften On the Rocks. De optrådte også i svensk radio med en live-optagelse fra Musikcafe´n i København.

Derefter kom blandt andet Mikael Roupé, Mia Martinez, Ann-Louise Mathiesen, Morten Due og Charlotte Vigel med i bandet. Bandet gjorde deuden brug af en tremands hornsektion, som gennem tiderne har rummet trompetisterne Henrik Bolberg Pedersen, Claus Mott, Henrik Beck, Jan Glæsel, Ole Hansen og Jeppe Kaas og saxofonisterne Niels Macholm, Thomas Hass og Bobby Ricketts.

I 2016 udgav Henrik Carlsen albummet Street Beat Revisited, hvor mange af de oprindelige sange blev opdateret i nye arrangementer og med nye tekster. Henrik Carlsen spillede selv alle instrumenter og indspillede albummet i sit soveværelse.

Diskografi 
 Gaga Jungle Land (1986)

Singler
 "Rap'n'Scratch" (1984)
 "In Love" (1984)
 "Gaga Jungle Land/Could It Be You" (1986)

Eksterne henvisninger 
 

Rockgrupper fra Danmark
Musikgrupper fra 1982